J. Vaľová, poslankyňa: (2007-05-16):
Mrzí vás, že žiadne škandály, vážne protesty zamestnávateľov ani zamestnancov s pripravovanou novelou Zákonníka práce sa nekonajú. A nekonajú sa ani škandály ohľadom tripartitného vyjednávania, ktorého sme sa, vážení kolegovia, kolegyne, nikdy nezúčastnili, páni poslanci, a tak máme informácie iba sprostredkované. Jedine pani ministerka sociálnych vecí Viera Tomanová sa zúčastnila tohto vyjednávania a má informácie z prvej ruky a môže kompetentne o tomto vyjednávaní hovoriť, ktoré trvalo viac ako pol roka a intenzívne od marca až do polovice apríla sa stretnutia v tripartite konali dvakrát až trikrát do týždňa a máme čerstvé pamäti z televíznych obrazoviek, kedy sa  maratón rokovaní skončil v skorých ranných hodinách. Republiková únia zamestnávateľov opakovane blokovala rokovania, robila obštrukcie a odchádzala od rokovacieho stola. Ak sa niekto chce dotknúť, dohodnúť a hľadá kompromisy, ale ak nie, ide s cieľom nedohodnúť sa. Tak tieto rokovania, aj keby trvali donekonečna, nebudú mať očakávaný výsledok. Tripartita sa stretávala aj na vrcholnej úrovni, premiér a prezidenti zamestnávateľských centrál a KOZ a na tomto stretnutí sa prijala rámcová dohoda o všetkých sporných otázkach. Takže nehovorte, že konsenzus k Zákonníku práce nebol. Rokovania prebiehali aj s obchodnými komorami. S niektorými boli rokovania dokonca dvakrát, trikrát, čo je maximálne nadštandardné a dovoľte mi, aby som zacitovala z ďakovných listov od predstaviteľov týchto subjektov. Zacitujem z listu od rakúskej obchodnej komory. „Dovoľte mi, aby sme vám v mene Slovensko-rakúskej obchodnej komory, vážená pani štátna tajomníčka, poďakovali za veľmi zaujímavé poučné vystúpenie na pódiovej diskusii konanej 30. marci, venovanej novele Zákonníka práce. Toto podujatie malo veľmi pozitívnu odozvu medzi našimi členmi a hosťami.“ Ďalej vám zacitujem z listu americkej komory. „V mene Americkej obchodnej komory Slovenskej republiky AMŠAM by sme vám chceli srdečne poďakovať za stretnutie s našimi predstaviteľmi, ktoré sa konali k novelizácii Zákonníka práce. Veľmi si ceníme možnosť prediskutovať s vami otázky spojené s pracovným trhom na Slovensku a najmä príležitosťou podeliť sa s vami o názory na aktuálnu tému novelizácie Zákonníka práce. Dúfam, že toto stretnutie vo významnej miere prispelo k nášmu vzájomnému porozumeniu a ďalšiemu dialógu. Dovoľte mi ešte raz vyjadriť náš úprimný záujem o takéto ďalšie stretnutia.“ A ďalší list, ktorý tu mám a mohla by som takto citovať z mnohých listov, aj keď opozícia uvádza, že nikdy s nikým rokovanie nebolo. Takisto mám tu, Podnikateľská aliancia Slovenska, ktorá píše. „Dovoľte mi, aby sme sa vám touto cestou poďakovali za ústretovosť v súvislosti s vyhodnotením pripomienok Podnikateľskej aliancie Slovenska k novele Zákonníka práce. Napriek tomu, že nie sme povinným pripomienkujúcim subjektom, chápeme to ako prejav dobrej vôle zo strany ministerstva práce, sociálnych vecí a rodiny a ako snahu komunikovať pri príprave dôležitých zákonov s čo najväčším okruhom odborníkov. Verím, že podobný postup zvolí ministerstvo aj pri ďalších zákonoch, pretože takéto postupy majú veľký význam aj na vplyv na kvalitu podnikateľského prostredia.“ Takže, aby sme to takto zhrnuli. Myslím si, že škandály, ale lepšie povedané vaše snaženie nainscenovať Zákonník práce pre občanov Slovenska ako horor, by ste si mali zvážiť, pretože vážte si zdravie občanov Slovenska, ich krvný tlak, pretože na základe vašich výmyslov o tom, ako sa bude prepúšťať, ako ľudia ostanú bez práce, ako zničíme živnostníkov môžete privodiť občanom kolaps a nezabudnite na to, do akého nemohúceho stavu ste dostali zdravotníctvo a ja mám vážne obavy, či týmto občanom v takejto miere dokážeme okamžite pomôcť. A to podotýkam, aby sa občania nezľakli, v ničom sme sa nedotkli živnostenského zákona, vážime si slušných zamestnávateľov, ktorí vytvárajú pracovné miesta, taktiež zamestnancov a všetkých tých, vážení kolegovia, z ktorých daní sme všetci my poslanci platení. Ďakujem za pozornosť, príjemný deň. Ďakujem. (Potlesk.)